वैष्णव गौड़ीय साधकों की षड् गोस्वामी परम्परा में रूप गोस्वामी का प्रमुख स्थान है। श्री चैतन्य महाप्रभु ने श्री रूप गोस्वामी को ब्रज-भक्ति सिद्धान्तों का ज्ञान देते हुए ब्रज में जाकर लुप्तप्राय तीर्थों एवं लीलास्थलों को प्रकट करने का आदेश दिया। उस समय वृन्दावन करील, पीलू और तुलसी की लता-पताओं से आच्छादित था। यहाँ केशीतीर्थ के सन्निकट निर्जन सुरम्य स्थान पर ये एक वृक्ष के नीचे रहकर श्रीराधा-कृष्ण की ललित-लावण्यमयी लीलाओं का अनुशीलन करने लगे। नीलांचन से आने के बाद श्रीरूप का मन प्रायः श्री महाप्रभु के वियोग में व्यथित रहने लगा। भजन-साधन, लुप्त ब्रजतीर्थ उद्धार एवं लीला ग्रंथ प्रणयन के कार्य में रत रहने पर भी एक दबी-सी चिन्ता श्रीरूप के मन को व्यथित कर रही थी। श्री ब्रजेन्द्रनन्दन से अपने भक्त का यह दुःख भला कैसे देखा जा सकता था? सम्वत् 1590 की माघ शुक्ला द्वितीय की आधी रात के समय स्वप्न में स्वयं श्री गोविन्द एक अद्भुत बालक के रूप में श्रीरूप से आकर कहने लगे- ‘मैं इस गोमा टीला में दबा हूँ, मुझे बाहर निकालो।’ प्रातःकाल वही स्वप्नदृष्ट श्याम बालक आकर बोला- बाबा! सामने यह गोमा-टीला है। मैं नित्य यह देखता हूँ कि एक गाय यहाँ निश्चित स्थान एवं निश्चित समय पर दूध की वर्षा करती है और फिर न जाने कहाँ चली जाती है।